
Vides aizsardzības un reģionālās 
attīstības ministrijai

Par konceptuālo ziņojumu “Par administratīvo reģionu
 izveidi” (VSS – 911)


	Valsts kancelejas Valsts pārvaldes politikas departaments ir izskatījis Vides aizsardzības un reģionālās attīstības ministrijas izstrādāto konceptuālo ziņojumu “Par administratīvo reģionu izveidi” (turpmāk – konceptuālais ziņojums) un tam pievienoto Ministru kabineta rīkojuma projektu un atbalsta tā tālāku virzību vienlaikus, izsakot šādu iebildumu.
	Ministru kabineta rīkojuma projekta 1.punkts piedāvā atbalstīt finansējuma modeļa īstenošanu atbilstoši 2.variantam.
	 Atbilstoši konceptuālā ziņojuma V. sadaļā “Administratīvo reģionu finansējums” minētajam, 2.variants: “minimāla kapacitāte funkciju nodrošināšanai” paredz papildu 24 jaunu amata vietu izveidi Administratīvo reģionu darbības nodrošināšanai un papildu 624 000 eiro atlīdzībai no valsts budžeta pieprasījumu.
	Vēršam uzmanību, ka saskaņā ar Ministru kabineta 2017. gada 28. augusta sēdes protokola Nr.41 1.§ Informatīvais ziņojums “Par valsts budžeta izdevumu pārskatīšanas 2018., 2019. un 2020. gadam rezultātiem un priekšlikumi par šo rezultātu izmantošanu likumprojekta “Par vidēja termiņa budžeta ietvaru 2018., 2019. un 2020.gadam” un likumprojekta “Par valsts budžetu 2018.gadam” izstrādes procesā” 42.punktu, ministrijām ir uzdots pārskatīt līdzšinējo praksi un turpmāk nepieprasīt jaunas amata vietas, nepieciešamos cilvēkresursus rodot iekšējo procesu efektivizēšanā vai ministrijas ietvaros (izņemot pilnā apmērā no ārvalstu finanšu palīdzības finansētās amata vietas). Turpmāk virzot tiesību aktu projektus, politikas plānošanas dokumentus, kā arī sagatavojot līdzekļu pieprasījumu prioritārajiem pasākumiem, papildus finansējumu restrukturizētām amata vietām plānot kā starpību starp finansējumu esošajai amata vietai (tai skaitā arī vakancei) un amata
vietai, kas būs nepieciešama konkrētā pasākuma īstenošanai.
	Arī “Valsts pārvaldes reformu plāna 2020” viens no virzieniem ir nodarbināto skaita samazinājums, to panākot ar procesu efektivizāciju, kā arī vērtējot šobrīd veicamo funkciju un uzdevumu tvērumu un apjomu. Vienlaikus tiek vērtēts arī ilgstoši vakanto amata vietu apjoms. Iepriekš minētie pasākumi ir vērsti uz cilvēkresursu optimālu un efektīvu izlietojumu, veidojot mazu, bet efektīvu valsts pārvaldi. Ņemot vēra, ka vairākas ministrijas iesniegušas priekšlikumus par atsevišķu funkciju nodošanu Administratīvo reģionu kompetencē (konceptuālā ziņojuma III. sadaļa), lūdzam papildu nepieciešamās 24 amata vietas pārdalīt no šo ministriju resoros esošajām vakantajām amata vietām kopā ar tām paredzēto finansējumu, tādējādi nepalielinot valsts pārvaldē nodarbināto skaitu un samazinot ietekmi uz valsts budžetu.

Valsts kancelejas direktora vietniece 
valsts pārvaldes jautājumos, 
Valsts pārvaldes politikas departamenta vadītāja                                    Inita Pauloviča 

